উত্তরপ্রদেশে চালকের ঘুমের মাশুল দিলেন যাত্রীরা, ট্রাকের সঙ্গে বাসের সংঘর্ষ

প্রয়াগরাজ: উত্তরপ্রদেশের (Uttarpradesh) চালকের ঘুমের মাশুল দিলেন মহাকুম্ভ (Mahakumbh) থেকে বৃন্দাবনের (Bridavan) পথে যাওয়া যাত্রীরা। ট্রাকের সঙ্গে বাসের সংঘর্ষে এই ঘটনা ঘটেছে। আহত হয়েছেন পশ্চিমবঙ্গের ২০ জন যাত্রী। তাদের কয়েকজনের অবস্থা আশঙ্কাজনক।

বুধবার ভোরে উত্তরপ্রদেশের ফিরোজাবাদ (Firozabad) জেলার মাখনপুর থানা এলাকার পাইওনিয়ার মোড়ের কাছে দুর্ঘটনাটি ঘটে। পুলিশ সূত্রে খবর, প্রয়াগরাজে স্নান সেরে তীর্থযাত্রীদের নিয়ে বাসটি বৃন্দাবনের দিকে যাচ্ছিল। সেসময় তীর্থযাত্রীদের বাসটি নিয়ন্ত্রণ হারিয়ে ট্রাকে গিয়ে ধাক্কা মারে। যার জেরে এই দুর্ঘটনা ঘটে।

আরও পড়ুন: ঔরঙ্গজেবের প্রশংসা, মহারাষ্ট্র বিধানসভা থেকে সাসপেন্ড সপা বিধায়ক আবু আজমি

আহত তীর্থযাত্রীদের উদ্ধার করে চিকিৎসার জন্য মেডিক্যাল কলেজে ভর্তি করা হয়েছে । চালক ঘুমিয়ে পড়েছিলেন তার জেরে এই দুর্ঘটনা বলে পুলিশের প্রাথমিক অনুমান ।

মাখনপুরের পরিদর্শক অনিল কুমার বলেন, “বুধবার ভোর সাড়ে ৫টার দিকে মাখনপুর থানা এলাকার পাইওনিয়ার মোড়ের কাছে দুর্ঘটনাটি ঘটে । বাসটি নিয়ন্ত্রণ হারিয়ে একটি ট্রাককে ধাক্কা মারে। কন্ট্রোল রুমের মাধ্যমে ঘটনার খবর পায় মাখনপুর থানা পুলিশ। খবর পেয়েই ঘটনাস্থলে এসে পুলিশ আহত যাত্রীদের উদ্ধার করে শিকোহাবাদের জেলা যুগ্ম হাসপাতালে নিয়ে যায় । কয়েকজন যাত্রীর অবস্থা গুরুতর। যাত্রীরা সকলেই বাংলার উত্তর ২৪ পরগনার বাসিন্দা। রবিবার সবাই ১০ দিনের যাত্রায় রওনা হয়েছিলেন। প্রয়াগরাজে সসঙ্গমে স্নান সেরে সবাই বৃন্দাবন দর্শনে যাচ্ছিলেন। সেই সময় দুর্ঘটনা ঘটে।